2,8 millimeter nedbør – det er, hvad det er blevet til efter de første ni dage af april. Selvom måneden statistisk er den tørreste, vi har herhjemme, er det alligevel i den meget lave ende af skalaen. Men det bliver der i den grad lavet om på i den nye uge. Efter en påskeferie med tørt og stabilt vejr sørger et vejrskifte 2. påskedag for det diametralt modsatte – nemlig vådt og ustadig vejr. Særligt i perioden mandag aften til fredag kan det til tider blive meget vådt, hvor der lokalt kan falde over 40 millimeter regn. Vejrskifte 2. påskedag Allerede 2. påskedag kan man fornemme, at vejret er ved at skifte om, da mange vil stå op til en overskyet forårshimmel. Over de østlige landsdele er det imidlertid overvejende højtliggende skyer, hvor solen sagtens kan skinne igennem. Og på Bornholm er det ligefrem solrigt vejr det meste af mandagen. Det lune vejr holder fortsat ved med 10 til 13 graders varme, mens vinden er opfriskende fra østlig retning. Først på aftenen slutter det med at holde tørt. Her går ugens første regnvejr i land, der i løbet af aftenen og natten til tirsdag skal passere Danmark. To store regnvejr Ugens første store regnvejr forventes at ligge over Bornholm tirsdag morgen. I resten af landet står den på en del regnbyger, der stedvis kan være kraftige. Som tirsdagen skrider frem, bliver det efterhånden mere tørt. Tørvejret varer ved indtil onsdag morgen, hvor det næste store regnvejr går i land. Dermed er der udsigt til et sjaskvådt onsdagsdøgn, hvor regnen i perioder kan blive ganske kraftig. Herefter kommer der en torsdag og fredag, der begge byder på spredte regnbyger, der lokalt kan blive ganske intense. Ud over det mere våde forårsvejr bliver det i samme periode mere blæsende og noget køligere. Generelt ligger den daglige maksimumtemperatur sig på 7 til 11 grader. Lokalt over 40 millimeter Samlet set er der udsigt til relativt store mængder regn i den nye uge. Til og med fredag kan der falde op mellem 25 og 40 millimeter regn. Vådest bliver det i Vestjylland med lokalt over 40 millimeter. Normalt falder der 38,5 millimeter nedbør i løbet af hele april. Dermed kan man nogle steder få, hvad der svarer til over en måneds nedbør. Fra næste weekend er der tegn på, at vejret i Danmark igen kan blive højtryksdomineret med solskin og lidt højere temperaturer.

Opsummering:
Til og med fredag kan der lokalt falde over en måneds nedbør.